b'\n_START_ARTICLE_\nHelena Blagne\n_START_SECTION_\n\xc5\xbdivljenje in kariera\n_START_PARAGRAPH_\nHelena Blagne je prvi\xc4\x8d javno nastopila pri dvanajstih letih na amaterskem tekmovanju Prvi glas Gorenjske na Jesenicah. K odlo\xc4\x8ditvi, da postane profesionalna pevka, je doprinesel uspeh njene skladbe Santa Lucia, ki jo je na tem tekmovanju zapela. Na pevsko pot se je profesionalno podala leta 1986, ko je na makedonskem Makfestu s pesmijo Ko te ni dobila prvo nagrado ob\xc4\x8dinstva in prvo nagrado strokovne \xc5\xbeirije. Leto kasneje je na Splitskem festivalu z Morje, ljubezen moja dobila prvo nagrado ob\xc4\x8dinstva. Postala je redna gostja in zmagovalka najve\xc4\x8djih festivalov na prostoru biv\xc5\xa1e dr\xc5\xbeave Jugoslavije. _NEWLINE_Leta 1984 je s pesmijo "Ne hodi mi preblizu" nastopila na Pop delavnici. Med letoma 1987 in 1988 je pritegnila tudi \xc5\xa1ir\xc5\xa1o mednarodno pozornost, ko je nastopila na mediteranskem festivalu v Tur\xc4\x8diji in na turnejah po Kanadi, ZDA in Avstraliji. Leta 1989 je zmagala na slovenskem festivalu Melodije morja in sonca s pesmijo Vrniva se na najino obalo, ki jo je zapela v duetu z opernim pevcem Nacetom Junkarjem. Zmago na Melodijah morja in sonca je dosegla znova \xc4\x8dez tri leta s pesmijo Moj mornar\xc4\x8dek. Po osamosvojitvi Slovenije se je Helena obrnila k evropskemu ob\xc4\x8dinstvu. Leta 1993 je s pesmijo Vzemi me nocoj nastopila na EMI in se uvrstila na 5. mesto. Na MMS 1993 pa je pristala na 2. mestu s pesmijo Bodi sre\xc4\x8den, bambino. Album Nedotaknjena se je leta 1995 zelo dobro prodajal, saj je bilo prodanih 30.000 plo\xc5\xa1\xc4\x8d. Za to je bila plo\xc5\xa1\xc4\x8da dvakrat platinasta. Leta 1999 je na festivalu Eurofest s pesmijo Io sono sola osvojila prvo nagrado ob\xc4\x8dinstva, prvo nagrado strokovne \xc5\xbeirije, nagrado za najbolj\xc5\xa1o izvedbo in najpresti\xc5\xbenej\xc5\xa1o nagrado grand prix. _NEWLINE_Zaradi priznanj na mednarodnih festivalih in uspe\xc5\xa1ne glasbene poti so jo v Atenah izbrali za podpredsednico mednarodne \xc5\xbeirije v MCNM (Mediterranean Collaboration of New Musicions) in v IIWMC (International Institute of Woman Musical Creativity), kateremu predseduje Stathis Ourkologlou. _NEWLINE_Leta 2003 je z opernimi pesmimi nastopila na Viktorjih._NEWLINE_Po rojstvu sina Kristjana je naredila premor v glasbeni karieri; na odre se je vrnila leta 2002. Po 12-letnem intenzivnem \xc5\xa1tudiju opernega petja pri priznani slovenski operni pevki in pedagoginji Ksenji Vidali \xc5\xbdebre (1913\xe2\x80\x932004) je za\xc4\x8dela ustvarjati album svetovnih opernih arij. Jeseni 2006 je svoje umetni\xc5\xa1ko delovanje raz\xc5\xa1irila \xc5\xa1e na gledali\xc5\xa1\xc4\x8de, saj ji je eden najuspe\xc5\xa1nej\xc5\xa1ih slovenskih re\xc5\xbeiserjev, Vito Taufer, zaupal vlogo Agave v spektakelski uprizoritvi Evripidove drame Bakhantke. _NEWLINE_Od leta 2006 jo zastopa agencija Proartes._NEWLINE_Leta 2007 je skupaj z Mariem Galuni\xc4\x8dem vodila finalni izbor Eme 07._NEWLINE_Leta 2008 je pripravila turnejo ob svoji 20-letni pevski karieri. Izdala je album Reci mi._NEWLINE_Marca 2011 je s koncertom z Dunajskimi de\xc4\x8dki kot prva slovenska glasbenica napolnila Areno Sto\xc5\xbeice. Ob tej prilo\xc5\xbenosti je izdala tudi nov album, na katerem je 10 starih pesmi v novi preobleki._NEWLINE_8. marca 2014 je v Cankarjevem domu priredila unplugged koncert, kjer je prepevala uspe\xc5\xa1nice v akusti\xc4\x8dni preobleki. Kmalu zatem je izdala novo uspe\xc5\xa1nico v akusti\xc4\x8dni obliki z naslovom Zame ni drame. V decembru je izdala kar 2 skladbi; V stari konobi s Kvatropirci in Za bo\xc5\xbei\xc4\x8d pridemo skupaj._NEWLINE_Oktobra 2017 je izdala pesem Ti bo\xc5\xa1 vedno prvi, za katero je posnela tudi videospot. Pesem se je uvrstila med najbolj predvajane skladbe v Sloveniji, na lestvici najbolj predvajanih doma\xc4\x8dih skladb je dosegla celo drugo mesto. V mesecu dni si je njen videospot na kanalu Youtube ogledalo ve\xc4\x8d kot 300.000 ljudi._NEWLINE_Po prodaji nosilcev zvoka je Helena Blagne najbolj uspe\xc5\xa1na slovenska pevka vseh \xc4\x8dasov, saj je doma in po svetu prodala ve\xc4\x8d kot dva milijona plo\xc5\xa1\xc4\x8d.\n_START_SECTION_\nZasebno \xc5\xbeivljenje\n_START_PARAGRAPH_\n11. maja 1996 se je poro\xc4\x8dila z Mitjo Zamanom. Zakoncema se je dve leti po poroki rodil sin Kristijan. Junija 2013 je Helena sporo\xc4\x8dila, da se lo\xc4\x8duje.'